Көне тарихымызды жас ұрпақтың бойына сіңіріп тәрбиелеу басты назарда болу керек.

 Елбасымыз Нұрсұлтан Назарбаевтың жуырда баспасөз бетінде жарияланған «Ұлы даланың жеті қыры» атты мақаласының маңызы өте зор. Мақаладағы Ұлы Даланың жеті қыры арқылы көне көшпенділердің адамзат дамуына қосқан үлесінің айрықша екендігі – нақты дәлелдермен келтірілген. Атап айтқанда: «Атқа міну мәдениеті», «Ұлы Даладағы ежелгі металлургия», «Аң стилі», «Алтын адам», «Түркі әлемінің бесігі», «Ұлы Жібек жолы», «Қазақстан – алма мен қызғалдақтың Отаны» деген тақырыптарда көне тарихымыздың тереңде жатқанын және де ата-бабаларымыздың сол замандағы тұрмыс-тіршілігі, салт дәстүрі арқылы мәдениет пен өркениеттің дамуына қосқан үлесі атап көрсетілген. Елбасымыздың: «Біз айтқалы отырған зор мәдени жетістіктер шоғыры даламызға сырттан келген жоқ, керісінше, көпшілігі осы кең – байтақ өлкеде пайда болып, содан кейін Батыс пен Шығысқа, Күнгей мен Теріскейге таралды» деуінде үлкен мән жатыр. Оған себеп еліміздің аумағында кейінгі жылдары табылған тарихи жәдігерлер дәлел. Сондықтан бұл мақаладағы әрбір дерек халқымыздың тарихының терең және бай екенін және тарихи құндылықтарымызды үнемі қастерлеу қажеттігін білдіреді.

Осы мақсатта біздер жас ұрпақты тәрбиелеуде ұлттық тамырымыздың терең екендігін жастарымыздың бойына сіңіріп, ата – бабаларының қалдырған бай мұраларына мақтаныш сезіммен қарауға баулуымыз қажет. Әсіресе мақаладағы «Қазақстан - алма мен қызғалдақтың Отаны» атты тақырып жас жеткіншектерді қызықтыруы әбден орынды, ондағы «Асқақ Алатаудың баурайы алма мен қызғалдақтың «тарихи Отаны» екені ғылыми тұрғыдан дәлелденген» - деген тақырыптың алғашқы сөйлемі көңілдегі сенімді одан әрі арттыра түседі. Осы тақырып бойынша тәрбиешілер қарапайым методикалық әдіспен балаларға қызықты әңгімелер айтып беріп, сұрақ–жауап арқылы әртүрлі ойындар, викториналар ұйымдастыруларына болады. Мысалы алманы білмейтін және жемейтін бала жоқ, ол күнделікті өмірінде пайдаланады, ал бірақ танымал жемістің Отаны өзінің елі екенін білмеуі мүмкін. Еліміздің оңтүстігіндегі ең әсем қаланың аты Алматы деп аталуының тегін еместігін балаларға түсіндіре білсе, әрине ол әр жасөспірімнің көңіліне мақтаныш ұялататыны анық.

Сондай –ақ жергілікті өсімдіктер әлемінің жауһары саналатын қызғалдақтың да Отаны біздің еліміз екені әркімді қызықтыруы мүмкін. Өзінің әдемілігімен адамдардың жүрегін жаулап алатын – біздің дала қызғалдағының Қазақстанда 35 түрі өседі екен. Бұл да біздің еліміздің ұлан – байтақ жерінің әсемдігін, тамаша табиғатының көркемдігін көрсетеді. Осы деректердің бәрі дерлік жас ұрпақты тәрбиелеуде, олардың дүние танымын қалыптастыруда тәрбиешілерге аса қажетті тарихи құжат деп санаймын.

 Сөзімді Елбасымыздың «Төл тарихын білетін, оны бағалайтын және мақтан ететін халықтың болашағы зор болады деп сенемін» деген сөзімен аяқтағым келеді. Әрине бізде Елбасымыздың келешекке деген сенімінен шығуға ат салысуымыз қажет.

Алматы қаласы

КҚМК « №148Бөбекжай-балабақшасы»

Әдіскер: Токтасынова Меруерт Болатбековна

